Ċittadella tad-Dinastija Hồ

Iċ-Ċittadella tad-Dinastija Hồ (bil-Vjetnamiż: Thành nhà Hồ, chữ Nho: 城茹胡; magħrufa wkoll bħala l-Kastell ta' Tây Đô/西都 jew il-Kastell ta' Tây Giai) hija fortizza tal-ġebel tas-seklu 15 W.K. f'Thanh Hóa, il-Vjetnam. Intużat bħala l-belt kapitali tal-Punent tad-dinastija Hồ (1398–1407) filwaqt li kienet ukoll ċentru politiku, ekonomiku u kulturali fis-seklu 16 sa 18. Tinsab fil-komun modern ta' Tây Giai, id-Distrett ta' Vĩnh Lộc, fil-Provinċja ta' Thanh Hóa, fir-reġjun tal-Kostal Ċentrali tat-Tramuntana tal-Vjetnam.

Il-Kastell ta' Tây Đô għandu għamla rettangolari. In-naħa tiegħu mit-Tramuntana għan-Nofsinhar hija twila 870.5 metru (2,856 pied) u n-naħa tiegħu mil-Lvant għall-Punent hija twila 883.5 metru (2,899 pied). Hemm erba' daħliet: waħda fin-Nofsinhar (id-daħla ta' quddiem), waħda fit-Tramuntana (id-daħla ta' wara), waħda fil-Lvant (id-daħla tax-xellug), u waħda fil-Punent (id-daħla tal-lemin). Id-daħla tan-Nofsinhar hija għolja 9.5 metri (31 pied) u wiesgħa 15.17-il metru (49.8 pied). Il-kastell inbena bi blokok tal-ġebel, kull waħda b'daqs medju ta' 2×1×0.7 metri (6.6×3.3×2.3 piedi). Għajr għad-daħliet tiegħu, il-kastell jinsab fi stat ta' fdalijiet.

Iċ-ċittadella nbniet fl-1397. Kienet magħmula minn ċittadella interna magħmula mill-ġebla tal-ġir, is-swar ta' barra ta' La Thanh u artal ta' 155 ettaru. Id-disinn u t-tiżjin tal-elementi arkitettoniċi f'termini ta' ġestjoni tal-ispazju kienu maħsuba biex joħorġu fid-dieher belt imperjali ċentralizzata mmexxija minn setgħa rjali, abbażi tal-Konfuċjaniżmu mħallat b'kultura Buddista. Il-kostruzzjoni tal-kastell saret skont il-prinċipji tal-fengshui. TIċ-ċittadella tniżżlet fil-lista tas-Siti ta' Wirt Dinji tal-UNESCO fis-27 ta' Ġunju 2011.

 Sit ta' Wirt Dinji 
Iċ-Ċittadella tad-Dinastija Hồ ġiet iddeżinjata bħala Sit ta' Wirt Dinji tal-UNESCO fl-2011.

Il-valur universali straordinarju tas-sit ġie rrikonoxxut abbażi ta' żewġ kriterji tal-għażla tal-UNESCO: il-kriterju (ii) "Wirja ta' skambju importanti ta' valuri umani, tul perjodu ta' żmien jew fi ħdan żona kulturali fid-dinja, dwar l-iżviluppi fl-arkitettura jew it-teknoloġija, l-arti monumentali, l-ippjanar tal-bliet jew id-disinn tal-pajsaġġ"; u l-kriterju (iv) "Eżempju straordinarju ta' tip ta' bini, ta' grupp ta' siti jew ta' pajsaġġ arkitettoniku jew teknoloġiku li joħroġ fid-dieher stadju/i sinifikanti fl-istorja tal-bniedem".

 Gallerija 

 Referenzi 

Kategorija:Siti ta' Wirt Dinji Kulturali
Kategorija:Siti ta' Wirt Dinji fil-Vjetnam
Kategorija:Fortifikazzjonijiet
Kategorija:Kastelli
Kategorija:Vjetnam